Document ID: 32007R1576

UREDBA KOMISIJE (ES) št. 1576/2007
z dne 21. decembra 2007
o spremembi Uredbe (ES) št. 92/2005 o izvajanju Uredbe Evropskega parlamenta in Sveta (ES) št. 1774/2002 glede načinov odstranjevanja oziroma uporabe živalskih stranskih proizvodov
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe (ES) št. 1774/2002 Evropskega parlamenta in Sveta z dne 3. oktobra 2002 o določitvi zdravstvenih pravil za živalske stranske proizvode, ki niso namenjeni prehrani ljudi (1), in zlasti člena 4(2)(e), člena 5(2)(g) in člena 6(2)(i) Uredbe,
ob upoštevanju naslednjega:
(1)
Uredba Komisije (ES) št. 92/2005 z dne 19. januarja 2005 o izvajanju Uredbe Evropskega parlamenta in Sveta (ES) št. 1774/2002 glede načinov odstranjevanja oziroma uporabe živalskih stranskih proizvodov in spremembi Priloge VI glede predelave v bioplin in predelave topljenih maščob (2) določa izvedbena pravila za nekatere alternativne metode odstranjevanja ali uporabe živalskih stranskih proizvodov („alternativne metode“).
(2)
Zlasti člen 4 Uredbe (ES) št. 92/2005 zahteva označevanje nekaterih snovi, ki nastajajo pri uporabi alternativnih metod, in določa dovoljene končne uporabe takih snovi. Uredba (ES) št. 1774/2002, kakor je bila spremenjena z Uredbo Komisije (ES) št. 1432/2007 (3), določa usklajena pravila za označevanje stranskih živalskih proizvodov, kar prispeva k pravilni identifikaciji ter izboljšuje sledljivost stranskih živalskih proizvodov. Sklic na Prilogo VI k Uredbi (ES) št. 1774/2002 iz člena 4(1) Uredbe (ES) št. 92/2005 je treba ustrezno spremeniti.
(3)
Na podlagi mnenja Znanstvenega odbora za biološka tveganja Evropske agencije za varno hrano o „Postopku biodizla, kot metodi za odstranjevanje snovi kategorije 1 živalskih stranskih proizvodov (ŽSP)“, ki je bilo sprejeto 2. junija 2004 (4), je primerno dovoliti dodatne končne uporabe snovi kategorije 1, kategorije 2 in kategorije 3, v skladu s splošnimi načeli iz Uredbe (ES) št. 1774/2002. Dovoliti je tudi treba sežiganje biodizla, proizvedenega v skladu s Prilogo IV k Uredbi (ES) št. 92/2005, v nepremičnih ali premičnih motorjih.
(4)
Zlasti je treba dovoliti odlagališča za snovi, ki nastanejo pri predelavi snovi kategorije 1 na mestih, za katere je bilo izdano dovoljenje v skladu z Direktivo Sveta 1999/31/ES z dne 26. aprila 1999 o odlaganju odpadkov na odlagališčih (5).
(5)
Člen 5 Uredbe (ES) št. 92/2005 določa nekatere posebne ukrepe nadzora, ki jih je treba izvajati v prvih dveh letih izvajanja nekaterih alternativnih metod v posamezni državi članici. Zahteve v zvezi s temi ukrepi nadzora morajo upoštevati izkušnje s praktično uporabo postopka, razvitega v drugi državi članici, in morajo biti prilagojene cilju zagotavljanja visoke stopnje varstva javnega zdravja in zdravja živali. Za določitev in nadzor poskusnega obrata za prvo uporabo alternativne metode v vsaki zadevni državi članici je zato treba uporabiti poenostavljene pogoje.
(6)
Testi, ki jih je treba opraviti v začetni fazi izvajanja alternativne metode, morajo temeljiti na testih, ki jih je za oceno posamezne alternativne metode opravil ustrezni znanstveni organ.
(7)
Rezultate dodatnega nadzora v posamezni državi članici je treba dati na voljo drugim državam članicam, da ocenijo nove možnosti uporabe ene od zadevnih alternativnih metod na svojih ozemljih. Informacije je treba poslati na kontaktne točke za alternativne metode, navedene na seznamu, ki ga Komisija objavi v elektronski obliki.
(8)
Uredbo (ES) št. 92/2005 je zato treba ustrezno spremeniti.
(9)
Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO UREDBO:
Člen 1
Uredba (ES) št. 92/2005 se spremeni:
1.
V členu 4 se odstavki 1, 2 in 3 nadomestijo z naslednjim:
„1. Snovi, pridobljene s predelavo snovi kategorije 1 in 2, razen biodizla, proizvedenega v skladu s Prilogo IV, se trajno označijo v skladu s točkami 10 do 13 Poglavja I Priloge VI k Uredbi (ES) št. 1774/2002.
2. Snovi, pridobljene v obdelavi snovi kategorije 1, se odstranijo z vsaj eno od naslednjih metod:
(a)
s sežiganjem ali sosežiganjem v skladu z določbami Direktive 2000/76/ES;
(b)
z zakopavanjem na odlagališču za odpadke, za katerega je bilo izdano dovoljenje v skladu z Direktivo Sveta 1999/31/ES;
(c)
z nadaljnjo predelavo v obratu za proizvodnjo bioplina in z odstranjevanjem presnovnih ostankov, kot je predvideno v točkah (a) ali (b), ali
(d)
v primeru biodizla, proizvedenega v skladu s Prilogo IV, z zgorevanjem kot goriva.
3. Snovi, pridobljene v obdelavi snovi kategorij 2 in 3, se:
(a)
odstranijo kot je določeno v odstavku 2(a) ali (b);
(b)
nadalje predelajo v derivate maščobe za uporabo, navedeno v členu 5(2)(b)(ii) Uredbe (ES) št. 1774/2002, brez predhodne uporabe metod predelave 1 do 5;
(c)
neposredno uporabijo, predelajo ali odstranijo, kot je predvideno v členu 5(2)(c)(i), (ii) in (iii) Uredbe (ES) št. 1774/2002, brez predhodne uporabe metode predelave 1;
(d)
v primeru snovi, razen biodizla, pridobljenih iz proizvodnje biodizla, kot je opredeljeno v Prilogi IV, uporabijo za proizvodnjo tehničnih izdelkov; ali
(e)
v primeru biodizla, proizvedenega v skladu s Prilogo IV, uporabijo kot je določeno v odstavku 2(d).“
2.
Člen 5 se nadomesti z naslednjim:
„Člen 5
Dodatni nadzor nad začetnim izvajanjem
1. Naslednje določbe se uporabljajo prvi dve leti izvajanja naslednjih postopkov za obdelavo snovi kategorije 1:
(a)
alkalne hidrolize, kot je opredeljena v Prilogi I;
(b)
visokotlačna hidroliza v bioplin, kot je opredeljena v Prilogi III;
(c)
proizvodni postopek biodizla, kot je opredeljen v Prilogi IV.
2. Upravljavec ali izvajalec postopka določi obrat v vsaj eni državi članici, kjer bodo vsaj enkrat letno opravljeni testi za ponovno potrditev učinkovitosti postopka ob upoštevanju zdravja živali in javnega zdravja.
3. Pristojni organ države članice iz odstavka 2 zagotovi, da:
(a)
se v obratu opravijo ustrezni testi snovi, ki nastanejo v raznih fazah obdelave, kot so tekoči ali trdni ostanki, in vseh plinov, ki nastanejo med postopkom;
(b)
uradni nadzor obrata zajema tudi mesečne preglede obrata in preverjanje uporabljenih parametrov in pogojev predelave; ter
(c)
so rezultati opravljenega uradnega nadzora na voljo drugim državam članicam.“
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 21. decembra 2007

Labels: 17
14
20
0
6